b'\n_START_ARTICLE_\nTerry McDermott (jalkapalloilija)\n_START_PARAGRAPH_\nTerry McDermott (s. 8. joulukuuta 1951 Kirkby, Liverpool) on englantilainen jalkapalloilija, joka pelasi keskikentt\xc3\xa4pelaajana. H\xc3\xa4n kuului Englannin maajoukkueeseen ja oli Liverpoolin joukkueessa voittamassa kolme kertaa Euroopan cupin, kerran UEFA-cupin, viisi kertaa Englannin liigamestaruuden sek\xc3\xa4 kahdesti Englannin liigacupin. Kaudella 1979\xe2\x80\x931980 sek\xc3\xa4 pelaajat ett\xc3\xa4 toimittajat valitsivat h\xc3\xa4net Englannin vuoden pelaajaksi._NEWLINE_McDermott aloitti liigauransa vuonna 1969 Buryss\xc3\xa4, josta h\xc3\xa4n siirtyi Newcastle Unitediin helmikuussa 1973. Liverpool osti h\xc3\xa4net marraskuussa 1974, ja kahdeksan kauden aikana McDermott pelasi seurassa 232 liigaottelua ja teki niiss\xc3\xa4 54 maalia. Liverpoolin voittaessa ensimm\xc3\xa4isen kerran Euroopan cupin vuonna 1977 McDermott teki maalein 3\xe2\x80\x931 p\xc3\xa4\xc3\xa4ttyneess\xc3\xa4 loppuottelussa saksalaista Borussia M\xc3\xb6nchengladbachia vastaan joukkueensa ensimm\xc3\xa4isen maalin. Menestyksekk\xc3\xa4iden Liverpool-vuosien j\xc3\xa4lkeen h\xc3\xa4n palasi Newcastleen syyskuussa 1982 ja pelasi siell\xc3\xa4 kaksi kautta. Viimeisin\xc3\xa4 aktiivivuosinaan h\xc3\xa4n pelasi viel\xc3\xa4 irlantilaisessa Cork Cityss\xc3\xa4 ja kyproslaisessa APOEL FC:ss\xc3\xa4._NEWLINE_McDermott pelasi 25 maaottelua ja teki niiss\xc3\xa4 kolme maalia vuosina 1977\xe2\x80\x931982. H\xc3\xa4n pelasi kahdessa ottelussa EM-kilpailuissa 1980 ja kuului Englannin miehist\xc3\xb6\xc3\xb6n my\xc3\xb6s MM-kilpailuissa 1982 mutta ei p\xc3\xa4\xc3\xa4ssyt tuolloin kent\xc3\xa4lle. Maaottelumaaleistaan h\xc3\xa4n teki kaksi, joista toisen rangaistuspotkusta, Norjaa vastaan syyskuussa 1980 ja yhden Sveitsi\xc3\xa4 vastaan toukokuussa 1981.'